《耀州庆春词呈族弟虞溪刺史》
清代·张开东

正月立春同州郡，腊月春回耀州城。一年两番好春色，迎春都共故乡情。

同州太守祝寿母，春酒高堂倾大斗。吾弟刺史聚诸儿，入门春台喧歌舞。

绕膝衣冠美且都，隔帘淑人窥清矑。满床笏传华州事，见我开筵齐欢呼。

天涯有酒皆须醉，况我髫龄为兄弟。近闻守牧并高标，中丞赏拔俱名吏。

却笑孑身万里游，家在青山成荒邱。羸妻稚子仍无恙，昨得雁书今何愁。

对兹韶光转绰约，乾坤不老神仙乐。五岳归来自长生，与君同杷梅花萼。

作者简介：张开东（1713-1781）字宾旸，号白莼。湖北蒲圻人，乾隆三十年（1765）举人，官蕲水县教谕。曾坐独轮车遍游五岳，工诗，天才敏赡。著有《白莼诗集》十六卷。